Կազիմեժ Գուրսկի

Կազիմեժ Կլաուդիուշ Գուրսկի (լեհ.՝ Kazimierz Klaudiusz Górski, մարտի 2, 1921(1921-03-02), Լվով, Լեհաստանի Երկրորդ Հանրապետություն - մայիսի 23, 2006(2006-05-23), Վարշավա, Լեհաստան), լեհ ֆուտբոլիստ, հարձակվող, իսկ հետագայում՝ ֆուտբոլային մարզիչ։ Առավել հայտնի է Լեհաստանի ազգային հավաքականի հետ կատարած իր աշխատանքով. նրա գլխավորությամբ Լեհաստանի հավաքականը 1972 թվականին դարձել է Օլիմպիական խաղերի հաղթող, իսկ 1974 թվականին երրորդ տեղն է գրավել աշխարհի առաջնությունում հաղթել է։ Piłka Nożna պարբերականը 2006 թվականին Կազիմեժ Գուրսկիին ճանաչել է հիսունամյակի լավագույն լեհ ֆուտբոլային մարզիչ։


== Խաղացողի կարիերա ==
Կազիմեժ Գուրսկին հանդես է եկել հարձակվողի դիրքում՝ խաղալով ՌԿՍ (Լվով), այլ տվյալներով՝ «Չառնի» (Լվով) ակումբի կազմում։ Արևմտյան Ուկրաինայի՝ Ուկրաինական ԽՍՀ-ին միանալուց և ակումբի կազմացրումից հետո Կազիմեժ Գուրսկին հանդես է եկել «Սպարտակ» և «Դինամո» (երկուսն էլ՝ Լվով) ակումբներում։ 1945 թվականին Գուրսկին տեղափոխվել է Լեհաստան, որտեղ մինչև 1953 թվականը խաղացել է «Լեգիա» ակումբում։
Կազիմեժ Գուրսկին Լեհաստանի հավաքականի կազմում մասնակցել է մեկ ընկերական հանդիպման. 1948 թվականի հունիսի 26-ին Կոպենհագենում խաղացել են Դանիայի ազգային հավաքականի հետ։ Այդ խաղում դաշտի տերերը հաղթել են 8:0 հաշվով, ինչը ամենախոշոր հաշվով պարտությունն է լեհական թիմի պատմության մեջ։ Կազիմեժ Գուրսկին վնասվածք է ստացել և փոխարինվել խաղի 34-րդ րոպեին։


== Մարզչական կարիերա ==
Կազիմեժ Գուրսկին 1952 թվականին ավարտել է Կրակովի Ֆիզիկական դաստիարակության բարձրագույն դպրոցի մարզչական դասընթացը։
1954 թվականին նա դարձել է «[Մարիմոնտ» ակումբի գլխավոր մարզիչ։ Հետագայում գլխավորել է «Լեգիան», որը Լեհաստանի առաջնություններում արժանացել է արծաթե և բրոնզե մեդալների։ Ավելի ուշ եղել է «Լյուբլինյանկա» (1963-1934) և Վարշավայի «Գվարդիա» (1964-1966) ակումբների մարզիչ։
1970 թվականի դեկտեմբերի 1-ին Կազիմեժ Գուրսկին նշանակվել է Լեհաստանի ազգային հավաքականի մարզիչ։ Գուրսկիի ու նրա թիմի համար առաջին լուրջ փորձությունները եղել են Եվրոպայի առաջնության նախընտրական խաղերն ու 1972 թվականի Օլիմպիական խաղերը։ Լեհաստանի հավաքականը չի անցել Եվրոպայի առաջնության եզրափակիչ, սակայն մեծ հաջողությամբ է ելույթ ունեցել Օլիմպիական խաղերում. հաղթելով 7 հանդիպումներից վեցում՝ Լեհաստանի հավաքականը դարձել է օլիմպիական չեմպիոն։

Կազեմիժ Գուրսկիի գլխավորությամբ Լեհաստանի հավաքականն անցնում է 1974 թվականի աշխարհի առաջնության եզրափակիչ՝ որակավորման փուլում հաղթելով Անգլիայի հավաքականին։ Եզրափակիչ փուլում լեհերը նույնպես հաջողությամբ հանդես եկան, և պատմության մեջ առաջին անգամ Լեհաստանի հավաքականը բարձրացավ պատվո հարթակ՝ երրորդ տեղի համար խաղում հաղթելով Բրազիլիայի հավաքականին, իսկ թիմի հարձակվող Գժեգոժ Լյատոն, ով խփել էր յոթ գոլ, ճանաչվեց առաջնության լավագույն ռմբարկու։ 1976 թվականին Մոնրեալում անցկացվող Օլիմպիական խաղերում Լեհաստանի հավաքականն արժանացել է արծաթե մեդալի։ Նույն թվականի աշնանը Կազեմիժ Գուրսկին հեռացել է հավաքականի գլխավոր մարզչի պաշտոնից։
Կազեմիժ Գուրսկին աշխատել է նաև Հունաստանում՝ գլխավորելով հունական «Պանատինաիկոս», «Կաստորիա», «Օլիմպիակոս», «Էթնիկոս» (Պիրեյ) ակումբները։ Նրա՝ մարզիչ լինելու տարիներին «Պանատինաիկոսն» ու «Օլիմպիակոսը» դարձել են Հունաստանի չեմպիոններ։


== Կյանքը ֆուտբոլից հետո ==
Կազիմեժ Գուրսկին Լեհաստանի ֆուտբոլային միության անդամ է դարձել 1976 թվականին, իսկ մարզչական կարիերան ավարտելուց հետո՝ 1987 թվականին, դարձել է այդ միության փոխնախագահը։ 1991-1995 թվականներին Գուրսկին եղել է Լեհաստանի ֆուտբոլային միության նախագահը։
Կազիմեժ Գուրսկին մահացել է քաղցկեղից 2006 թվականի մայիսի 23-ին Վարշավայում։ Թաղված է Զինվորական Պովոնզկի գերեզմանատանը։ Այն ընկերական խաղերը, որ Լեհաստանի ֆուտբոլի ազգային հավաքականն անցկացնում էր Գերմանիայում անցկացվելիք աշխարհի առաջնությանը նախապատրաստվելու ժամանակ, սկսվել են Կազիմեժ Գուրսկիի հիշատակին նվիրված լռության րոպեով։
Պլոցկում գտնվող մարզադաշտը, որտեղ իր տնային խաղերն է անցկացնում տեղի «Վիսլա» ակումբը, կոչվել է Կազիմեժ Գուրսկիի պատվին։


== Ձեռքբերումներ ==
Օլիմպիական չեմպիոն - 1972
Ամառային օլիմպիական խաղերի արծաթե մեդալակիր - 1976
Աշխարհի առաջնության բրոնզե մեդալակիր - 1974
Լեհաստանի առաջնության արծաթե մեդալակիր - 1960
Լեհաստանի առաջնության բրոնզե մեդալակիր - 1961
Հունաստանի չեմպիոն (2) - 1976/77, 1980/81
Հունաստանի գավաթակիր (3) - 1976/77, 1979/80, 1980/81


== Պարգևներ ==
ՈՒԵՖԱ-ի ոսկե մեդալ «Վաստակի համար» - 2001
ՈՒԵՖԱ-ի ռուբինե շքանշան «Վաստակի համար» 2006


=== Պետական պարգևներ ===
Լեհաստանի Վերածննդի շքանշանի կոմանդոր - 1996
Լեհաստանի Վերածննդի շքանշանի կոմանդոր աստղով - 2006
Լեհաստանի Վերածննդի շքանշանի մեծ խաչի ասպետ - 2006, հետմահու


== Ծանոթագրություններ ==


== Արտաքին հղումներ ==
Կազիմեժ Գուրսկիին նվիրված կայք (լեհ.)
Էջը UkrSoccerHistory.com կայքում